| 4. april 2025  Uddannelses- og Forskningsstyrelsen    Jura og Institutionspersonale  Haraldsgade 53 2100 København Ø  Tel. 7231 7800    www.ufm.dk  CVR-nr. 3404 2012  Sagsbehandler  Emma Holm  Tel. 72 31 78 04  emho@ufm.dk    Ref.-nr.  825191  2025-10876  Deres ref.  CVR-nr.  Cpr.-nr.  Kopi |
| --- |
|  |

| Se høringsliste |
| --- |

*Høring over udkast til bekendtgørelse om adgangskursus og adgangseksamen til visse videregående uddannelser*

Uddannelses- og Forskningsstyrelsen sender hermed udkast til bekendtgørelse om adgangskursus og adgangseksamen til visse videregående uddannelser (adgangskursusbekendtgørelsen) i høring.

Styrelsen skal anmode om eventuelle bemærkninger til høringsudkastet sendes til [ufs-hoering@ufm.dk](mailto:ufs-hoering@ufm.dk), cc. Rikke Lise Simested med reference til sagsnr. 2025-10876 senest

***Fredag den 9. maj, kl. 12:00***

Spørgsmål til høringsudkastet bedes rettet til undertegnede, Rikke Lise Simested, e-mail: [rils@ufm.dk](mailto:rils@ufm.dk) og telefonnr. 7231 7876

Høringen er også offentliggjort på [Høringsportalen](http://www.hoeringsportalen.dk/).

Høringssvar fra ikke-ministerielle høringsparter offentliggøres på Høringsportalen efter høringsfristens udløb. Ved afgivelse af høringssvar samtykker høringsparten i, at vedkommendes høringssvar, inkl. navn og evt. angivet adresse eller e-mailadresse offentliggøres på Høringsportalen efter endt høring.



Med venlig hilsen

Rikke L. Simested

Specialkonsulent

# Generelle bemærkninger

Uddannelses- og Forskningsstyrelsen har på baggrund af bl.a. henvendelser fra udbydere af adgangskurserne arbejdet videre med indholdet af adgangskursusbekendtgørelsen.

Nedenfor er kort gennemgang af nye elementer i bekendtgørelsen samt styrelsens overvejelser om udbydernes mulighed for at samarbejde med fx VUC om undervisning i adgangskurserne (se punkt 2).

*1. Omformulering af §§ 1 og 2*

Styrelsen foreslår en omformulering af §§ 1 og 2, som ikke indebærer regelændring, men alene har til formål at give en mere enkel beskrivelse af de eksisterende adgangseksamener.

*2. Mulighed for tildeling af merit*

Styrelsen foreslår med en ny § 8, at der gives udbyderne mulighed for at tildele begrænset merit for gennemførte gymnasiale fag ind i adgangseksamen. Det foreslås, at der kan tildeles merit for dansk på A-niveau og engelsk på C eller B-niveau i adgangseksamen, og alene fag, som er bestået, kan give merit. Det betyder, at alle de naturfaglige fag skal gennemføres som adgangskursusfag før, der kan udstedes et bevis for en fuld adgangseksamen.

Når der alene gives mulighed for begrænset tildeling af merit skyldes det, at adgangseksamen blandt andet har til formål at give kursisterne indblik i studie- og fagmiljøet på de tekniske videregående uddannelsesinstitutioner. Kursisterne skal derfor have mulighed for at modtage undervisningen, gå til eksamenerne og opholde sig på den videregående institution, hvor adgangseksamen udbydes.

Styrelsen bemærker, at institutioner, der udbyder adgangseksamen online, tillige skal sikre, at kursisterne har gode muligheder for at få indblik i studie- og fagmiljø på den udbydende institution, ligesom eksamenerne skal foregå på institutionen.

*3. Justering af valgfag i adgangseksamen til ingeniøruddannelserne*

Styrelsen har fundet anledning til at fjerne flere valgfag på adgangseksamen til ingeniøruddannelserne, jf. § 9. Det skyldes, at flere obligatoriske kursusfag i adgangseksamen niveaumæssigt er højere end tilsvarende valgfag.

*4. Ændring af reglerne for at have bestået adgangseksamen*

Styrelsen vurderer, at reglerne for at bestå adgangseksamen til de øvrige videregående uddannelser, herunder ingeniøruddannelserne, skal ensartes med reglerne for adgangseksamen til de maritime professionsbacheloruddannelser, jf. § 10*, stk. 2*. Det medfører, at hvert kursusfag skal være bestået med mindst 02 i den pågældende eksamen, for at der kan udstedes et eksamensbevis for den fulde adgangseksamen. Ændringen er begrundet i, at et adgangskursus består af et begrænset antal gymnasiale fag, hvorfor det vurderes, at der bør stilles krav om, at alle de underliggende fag enkeltvis er bestået, før der kan udstedes et fuldt bevis for gennemført adgangseksamen.